Source: https://ispis.sk/judikatura/KSKE/8CoP306/2012
Timestamp: 2020-04-05 03:35:20+00:00
Document Index: 10847247

Matched Legal Cases: ['§ 219', '§ 76', '§ 102', '§ 76', '§ 102', '§ 205', '§ 212', '§ 214', '§ 102', '§ 219', 'súd ', 'súd ', 'Súd ', '§ 76', '§ 102', '§ 205', 'súd ', 'súd ', '§ 212', '§ 214', '§ 76', '§ 102', 'súd ', 'súd ', 'súd ', 'súd ', '§ 219']

KSKE 8 CoP 306/2012 - iSpis
iSpis Judikatúra – KSKE 8 CoP 306/2012
KS v Košiciach, dátum 30.07.2012, sp.zn. KSKE 8 CoP 306/2012
§ 219 ods. 1 OSP § 76 ods. 1 písm. b) OSP § 102 OSP
§ 76 ods. 1 písm. b) OSP § 102 ods. 1 OSP § 205 ods. 2 písm. e) OSP § 212 ods. 2 písm. a) OSP § 214 ods. 2 OSP § 102 OSP § 219 ods. 1 OSP
Súd: Krajský súd Košice Spisová značka: 8CoP/306/2012 Identifikačné číslo súdneho spisu: 7512207798 Dátum vydania rozhodnutia: 31. 07. 2012 Meno a priezvisko sudcu, VSÚ: JUDr. Diana Solčányová ECLI: ECLI:SK:KSKE:2012:7512207798.1
Uznesenie Krajský súd v Košiciach vo veci starostlivosti súdu o maloletú B. T. nar. XX.X.XXXX bývajúcu v T. č. XXX zastúpenú kolíznym opatrovníkom Úradom práce, sociálnych vecí a rodiny Košice dieťaťa rodičov C. T. nar. XX.XX.XXXX bývajúceho v T. č. XXX a D. P. nar. XX.XX.XXXX bývajúcej v T. č. XXX toho času v U. na C. ulici č. XX v konaní o zverenie maloletého dieťaťa do dočasnej starostlivosti otca nariadením predbežného opatrenia o odvolaní matky proti uzneseniu Okresného súdu Košice - okolie z 21.5.2012 č.k. 9P 152/2012-13 takto
Súd prvého stupňa napadnutým uznesením zveril maloletú B. do dočasnej starostlivosti otca podľa § 76 ods. 1 písm. b) O.s.p. a podľa § 102 ods. 1 O.s.p.. Konštatoval, že sa stotožnil so skutkovými a právnymi dôvodmi návrhu na nariadenie predbežného opatrenia v celom rozsahu. Z návrhu matky zistil, že rodičia maloletej B. nie sú manželia, žili v spoločnej domácnosti, z ktorej matka maloletej odišla 1.5.2012 v ranných hodinách k svojim rodičom do Poproča, pretože sa odmietala starať o maloletú a nechcela ju ani nakŕmiť. Pretože navrhovateľ sa ponáhľal ráno do práce, musel požiadať svoju sestru, aby sa o maloletú postarala. Matka maloletej má dlhšiu dobu psychické problémy, v dôsledku čoho bola hospitalizovaná na Psychiatrickej klinike v Košiciach od 9.3.2012 do 28.3.2012 a následne od 1.4.2012 do 27.4.2012. Po návrate z nemocnice sa jej stav na krátku dobu zlepšil, ale potom sa rapídne zhoršoval, čo sa prejavilo jej absolútnym nezáujmom o dieťa. Otec maloletej býva v 3-izbovom byte, riadne pracuje v U.S.Steel DZ Oceliareň v Košiciach a o maloletú sa v čase jeho neprítomnosti starajú jeho rodičia a jeho sestra, ktorí bývajú v tej istej obci ako otec s dieťaťom. Maloletá B. je zdravé životaschopné dieťa.
Proti tomuto uzneseniu podala odvolanie v zákonnej lehote matka maloletej podľa § 205 ods. 2 písm. e) a f) O.s.p. s návrhom, aby odvolací súd napadnuté uznesenie zmenil a návrh zamietol alebo ho zrušil a vec vrátil súdu prvého stupňa na ďalšie konanie. V odvolaní konštatovala, že nepopiera skutočnosti opísané otcom maloletej v návrhu, ale svoje chovanie zdôvodňuje popôrodnou psychózou - depresiou. V odvolaní tiež konštatovala, že v súčasnosti pravidelne navštevuje odbornú psychiatrickú ambulanciu, v dôsledku čoho sa jej stav podstatne zlepšil a umožňuje jej plnohodnotne sa starať o svoje dieťa, o čom svedčí aj lekársky nález z 8.6.2012 vydaný L.. L. D., psychiatričkou. Zdôraznila svoj eminentný záujem osobne sa starať o maloletú.
Otec vo vyjadrení k odvolaniu matky uviedol, že matka mala k maloletej benevolentný prístup hneď po pôrode, kedy podľa jeho vedomostí popôrodnú psychózu ešte nemala, pretože táto spravidla nastane
asi po uplynutí troch týždňov od pôrodu. Skonštatoval, že ešte v tehotenstve odmietala dcéru a túžila po synovi.
Kolízny opatrovník maloletej sa k odvolaniu matky nevyjadril.
Odvolací súd podľa § 212 ods. 2 písm. a) O.s.p. bez nariadenia pojednávania podľa § 214 ods. 2 O.s.p. preskúmal napadnuté rozhodnutie spolu s konaním, ktoré mu predchádzalo a dospel k presvedčeniu, že odvolanie matky nie je opodstatnené, pretože boli splnené zákonné podmienky pre nariadenie predbežného opatrenia podľa § 76 ods. 1 písm. b) a § 102 O.s.p..
Odvolací súd preskúmaním všetkých relevantných skutočností dospel k rovnakému právnemu záveru ako súd prvého stupňa, že v tejto právnej veci boli splnené zákonné podmienky na nariadenie predbežného opatrenia. Potreba dočasnej úpravy výchovného prostredia maloletej B. vyplýva z nepochybne zistenej skutočnosti, že rodičia maloletej nežijú spolu a nie sú schopní dohodnúť sa na realizácií svojich rodičovských práv a povinností. Je nepochybne v záujme maloletej stabilizovať jej výchovné prostredie do právoplatného skončenia konania o úprave výkonu rodičovských práv a povinností. Z návrhu na nariadenie predbežného opatrenia, z odvolania matky, ako aj z vyjadrenia otca je zrejmé, že vzťahy medzi rodičmi sú značne problematické, ich podania obsahujú úplne protichodné tvrdenia a odlišné hodnotenia tých istých situácií, preto je nevyhnutné stabilizovať doterajšie výchovné prostredie maloletej, v ktorom žije od svojho narodenia. Matka, ktorá opustila spoločnú domácnosť dobrovoľne, neuviedla v odvolaní žiadne relevantné skutočnosti spochybňujúce nevyhnutnosť predbežnej úpravy pomerov maloletej. Opodstatnenosťou skutočností ňou uvádzaných v odvolaní sa bude zaoberať konajúci súd v rámci zisťovania skutkového stavu potrebného pre rozhodnutie o veci. Z uvedených dôvodov odvolací súd potvrdil napadnuté uznesenie podľa § 219 ods. 1 O.s.p. ako vecne správne.